Η Κατερίνα Στεφανίδη είναι Ελληνίδα αθλήτρια του άλματος επί κοντώ. Εδώ και πολλά χρόνια ζει και γυμνάζεται στην Αμερική. Έχει σπουδές στη Βιολογία και μεταπτυχιακές σπουδές στη Νευροψυχολογία.
Έχει ρεκόρ 4,91 μέτρα στον ανοικτό και 4,90 μέτρα στον κλειστό στίβο. Κατέκτησε το χρυσό μετάλλιο, στο παγκόσμιο πρωτάθλημα Κ18 το 2005.
Κατάφερε να είναι την ίδια περίοδο κάτοχος χρυσού μεταλλίου σε Ολυμπιακούς Αγώνες (Ρίο, 2016), Παγκόσμιο Πρωτάθλημα (Λονδίνο, 2017) και Ευρωπαϊκό Πρωτάθλημα (Βερολίνο, 2018) από το οποίο, κατέχει και το ρεκόρ του πρωταθλήματος με 4,85μ.
Έχει συμμετάσχει σε τέσσερις Ολυμπιακούς Αγώνες (2012, 2016, 2021, 2024) και έχει κερδίσει τέσσερις φορές την σειρά αγώνων Diamond League. Έχει κατακτήσει μετάλλιο σε όλες τις μεγάλες διοργανώσεις ανοιχτού και κλειστού στίβου.
Στις 17 Αυγούστου 2022, η Κατερίνα Στεφανίδη κατέκτησε το ασημένιο μετάλλιο στο Ευρωπαϊκό Πρωτάθλημα Στίβου στο Μόναχο με ρεκόρ 4,75μ.
Είναι η πρώτη Ελληνίδα αθλήτρια με τέσσερα μετάλλια στον στίβο σε μία αθλητική διοργάνωση. Η ευρωπαική ομοσπονδία στίβου της απένειμε τον τίτλο της «καλύτερης αθλήτριας της χρονιάς» στην Ευρώπη για το 2017.
https://www.segas.gr/athletes/katerina-stefanidi/

✖

Το άλμα επί κοντώ είναι κλασικό αγώνισμα του στίβου. Αναγνωρίστηκε ως ολυμπιακό αγώνισμα στους Πρώτους Σύγχρονους Ολυμπιακούς Αγώνες (1896) για τους άνδρες και το 2000 για τις γυναίκες.
Στο άλμα επί κοντώ ο/η αθλητής/τρια χρησιμοποιεί ευλύγιστο κοντάρι από υαλοβάμβακα ή ανθρακονήματα για να υπερπηδήσει ένα οριζόντιο πήχη ο οποίος στηρίζεται σε δύο ορθοστάτες και πέφτει εύκολα αν χτυπηθεί.
Στην αρχή του αγώνα ο/η αθλητής/τρια μπορεί να επιλέξει τα ύψη που θα δοκιμάσει. Εάν στην πρώτη προσπάθεια αποτύχει, μπορεί να περάσει στο επόμενο ύψος, αλλά θα του/της έχουν απομείνει μόνο δύο προσπάθειες.
Ο/Η αθλητής/τρια βγαίνει εκτός του αγώνα μετά από τρεις συνεχόμενες αποτυχημένες προσπάθειες. Νικητής/τρια είναι ο αθλητής/τρια που θα πετύχει το μεγαλύτερο ύψος ή αυτός/ή που έχει λιγότερες χαμένες προσπάθειες (μπορεί δύο αθλητές/τριες να τελειώσουν στο ίδιο ύψος, όμως, νικητής/τρια είναι ο/η αθλητής/τρια που έχει κάνει τα λιγότερα χαμένα άλματα).
Ο χρόνος εκτέλεσης μιας προσπάθειας είναι προκαθορισμένος και εξαρτάται από το επίπεδο της διοργάνωσης και τον αριθμό των αθλητών/τριών που απομένουν. Εάν ο/η αθλητής/τρια δεν εκτελέσει την προσπάθειά μέσα στον καθορισμένο χρόνο τότε η προσπάθεια θεωρείται αποτυχημένη.